ଚିନ୍ତା ବଢ଼ାଇଲାଣି ଦିଲ୍ଲୀ, ବିମାନ-ଟ୍ରେନ୍-ବସ୍ରେ ଫେରୁଥିବା ଲୋକଙ୍କ କରୋନା ପରୀକ୍ଷା ବାଧ୍ୟତାମୂଳକ ! - Prameya News7\nଚିନ୍ତା ବଢ଼ାଇଲାଣି ଦିଲ୍ଲୀ, ବିମାନ-ଟ୍ରେନ୍-ବସ୍ରେ ଫେରୁଥିବା ଲୋକଙ୍କ କରୋନା ପରୀକ୍ଷା ବାଧ୍ୟତାମୂଳକ !\n22/11/2020 at 10:26 PM\nନୂଆଦିଲ୍ଲୀ ୨୨/୧୧ଃ ଦେଶର ରାଜଧାନୀ ଦିଲ୍ଲୀରେ କରୋନା ଗ୍ରାଫ ଉର୍ଦ୍ଧ୍ବଗାମୀ। କରୋନା ମାମଲା ବଢ଼ୁଥିବା ବେଳେ ମୃତ୍ୟୁ ହାର ଜାତୀୟ ହାରଠୁ ଅଧିକ। ଗତ ୨୪ ଘଣ୍ଟାରେ ୩୫ ଜଣଙ୍କ ଜୀବନ ଯାଇଥିବା ବେଳେ ୨୫୮୮ କରୋନା ସଂକ୍ରମିତ ଚିହ୍ନଟ ହୋଇଛନ୍ତି। ତେବେ ଦିଲ୍ଲୀରୁ ଫେରିଲେ ଲୋକଙ୍କ କରୋନା ଟେଷ୍ଟ ବାଧ୍ୟତାମୂଳକ କରାଯିବ।\nଉତ୍ତରପ୍ରଦେଶ ସରକାର ଏଭଳି ନିଷ୍ପତ୍ତି ନେଇଥିବା ଜଣାପଡ଼ିଛି। ଉତ୍ତରପ୍ରଦେଶର ମୁଖ୍ୟ ସଚିବ ଆରକେ ତିଓ୍ବାରୀ କହିଛନ୍ତି, ଦିଲ୍ଲୀରୁ ଫ୍ଲାଇଟ, ଟ୍ରେନ୍ ଓ ବସ୍ରେ ଲକ୍ଷ୍ନୌ ଫେରୁଥିବା ଲୋକଙ୍କ କରୋନା ଟେଷ୍ଟ କରାଯିବ। ୟୁପିରେ ବି କରୋନା ମାମଲା ବଢ଼ୁଛି। ଗତ ୨୪ ଘଣ୍ଟାରେ ରାଜ୍ୟରେ ୨୫୫୮ କରୋନା ସଂକ୍ରମିତ ଚିହ୍ନଟ ହୋଇଛନ୍ତି। ଏବେ ରାଜ୍ୟରେ ୨୩,୮୦୬ କରୋନା ସଂକ୍ରମିତ ଚିକିତ୍ସିତ ହେଉଥିବା ବେଳେ ୧୦,୯୦୨ ଜଣ ହୋମ ଆଇସୋଲେସନ୍ରେ ଅଛନ୍ତି। ସେପଟେ ଘରୋଇ ହସ୍ପିଟାଲରେ ଚିକିତ୍ସିତ ହେଉଛନ୍ତି ୨୩୫୬ ଜଣ କରୋନା ଆକ୍ରାନ୍ତ।\nଏହା ସହ ରାଜ୍ୟରେ ଏବେ ସୁଦ୍ଧା ୪,୯୫,୪୧୫ କରୋନା ଆକ୍ରାନ୍ତ ସୁସ୍ଥ ହୋଇଥିବା ବେଳେ ସୁସ୍ଥ ହାର ୯୪.୦୪ ପ୍ରତିଶତ ରହିଛି। ତେବେ ନଭେମ୍ବର ମାସରେ ଯାଞ୍ଚ ହେଉଥିବା ନମୂନା ମଧ୍ୟରୁ ୧.୬ ପ୍ରତିଶତ କରୋନା ପଜିଟିଭ୍ ଚିହ୍ନଟ ହେଉଥିବା ମୁଖ୍ୟ ସଚିବ କହିଛନ୍ତି। ଦିଲ୍ଲୀରୁ ଫେରୁଥିବା ଲୋକଙ୍କ ଯାଞ୍ଚ କରାଯିବାକୁ ଥିବା ବେଳେ ବିବାହ ଉତ୍ସବରେ କେତେ ଜଣ ଉପସ୍ଥିତ ରହିବେ ସେନେଇ ବିଚାର ଚାଲିଥିବା ଆରକେ ତିଓ୍ବାରୀ କହିଛନ୍ତି।
